5 maklike maniere om vrugte en groente by aandete te voeg - WelstandWelstand
Tuis / 2016-eetgewoontes / 5 maklike maniere om vrugte en groente by aandete te voeg
5 maklike maniere om vrugte en groente by aandete te voeg
Dinsdag | 29 November | 2016
Vrugte en groente bevat vitamine, minerale en ander voedingstowwe wat noodsaaklik is vir goeie gesondheid. Dit is een rede waarom 'n plantgebaseerde dieet wat baie vrugte en groente insluit jou risiko verlaag om lewensgevaarlike siektes soos hartsiektes, diabetes en sommige kankers op te doen. En wanneer jy hierdie produkte in oorvloed opdis, is daar ook minder ruimte vir ongesonde voedselsoorte.
Aandete is tipies die grootste (en laaste) maaltyd van die dag, en dis 'n goeie geleentheid om seker te maak dat jy jou daaglikse kwota vrugte en groente inneem. Hier is vyf maklike maniere om meer hiervan by jou aandete in te werk.
Gebakte groente. Om te bak is 'n wonderlike manier om die diep, ryk geure van groente na vore te bring. Bak gesnyde groente by 190°C vir 20 tot 25 minute of totdat dit ligbruin is. Jy kan enige groentesoort bak – van sampioene, uie, eiervrug en murgpampoentjies tot tamaties, broccoli en wortels – so moenie jouself beperk nie. Geniet gebakte groente as 'n bygereg, of voeg dit by pastageregte en ander resepte.
Posjeer groente in lae-natrium hoendersop en wit wyn. Om te posjeer, kook genoeg vloeistof om die groente te bedek. Voeg die groente by sodra dit kook. Verlaag die hitte tot net onder kookpunt en kook die groente vir ongeveer vyf tot sewe minute, totdat dit helderkleurig en sag en bros is. Voeg knoffel, basiliekruid of tarragon by vir ekstra geur. Om nutriënte te behou, hou die kastrol goed dop of stel die horlosie sodat jy dit nie te veel kook nie.
Smokkel varsgesnyde groente by die hoofdisse in. Voeg sampioene, soetrissies, murgpampoentjies, uie of wortels by souse, kasserolle, bredies, roereiers en rissiedisse.
Voeg 'n slaai by aandete. Om met 'n slaai te begin kan jou help om minder kalorieë tydens 'n maaltyd in te neem, mits die slaai nie meer as 100 kalorieë bevat nie. 'n Gesonde slaai bestaan uit ongeveer 3 koppies donkergroen slaaiblare, 1/2 koppie groente, 'n tamatie, 1/4 komkommer en 1 1/2 eetlepels lae-kalorie slaaisous. Voeg jong ertjies, uie, selery of soetrissies by vir 'n ekstra hupstoot nutriënte.
Kies vrugte – vars of bevrore, gestoof of gebak – vir nagereg. Dit dra alles by tot jou daaglikse kwota vrugte en groente. Droë vrugte is gesond maar hoog in kalorieë, so gebruik dit spaarsamig.